**M E G Á L L A P O D Á S**

amely létrejött egyrészről **Szombathely Megyei Jogú Város Önkormányzata** (Szombathely, Kossuth Lajos u. 1-3. szám, adószám: 15733658-2-18, képviseli: Dr. Nemény András polgármester), továbbiakban: Önkormányzat,

másrészről **Blaguss Agora Hungary Kft.** (9400 Sopron, Zarándok u. 5., adószám: 13944601-2-08. képviseli: Szlávik Gábor, ügyvezető), a továbbiakban: Szolgáltató között,

az alulírott napon és helyen az alábbi feltételekkel:

1. Szerződő felek rögzítik, hogy a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet 14/A. §-a értelmében jelen szerződés a közlekedési támogatás felhasználásából adódó feladatok lebonyolítását és az elszámolás rendjét szabályozza a Szolgáltató és az Önkormányzat között.
2. A Szolgáltató tudomásul veszi, hogy a közlekedési támogatásra jogosultak személyéről az Önkormányzat egyedi kérelem alapján, hatósági határozat formájában dönt. A jogosultak nevét, lakcímét, a diákigazolvány és a hatósági határozat számát az Önkormányzat mindkét fél számára hozzáférhető online felületen rögzíti.
3. Az online felületen rögzített, támogatásra jogosult tanulók részére, a diákigazolvány bemutatása mellett, a Szolgáltató ellenérték fizetése nélkül adja ki a helyi közösségi közlekedésre alkalmas havi tanuló bérletet, kizárólag a Szombathely, Éhen Gyula téri pénztárában. A Szolgáltató vállalja, hogy a pénztár minden hónap első és hatodik napja között munkanapokon 5.00 – 17.00 óra között, és minden hét további legalább egy napján nyitva tart.
4. Az átadás tényét – a tárgyhónapra vonatkozóan kiadott bérlet sorszámának feltüntetésével - a Szolgáltató az online felületen rögzíti, egyidejűleg az online felületen generált, papír alapú átvételi elismervényt állít ki és írat alá az átvevővel.
5. Szolgáltató vállalja, hogy a papír alapú átvételi elismervényeket a tárgyhónapot követő hónap 5. napjáig átadja az Önkormányzat részére.
6. Szerződő felek megállapodnak abban, hogy az Önkormányzat az online felületen rögzített, a tárgyhónap tekintetében kiadott, átvételi elismervényekkel alátámasztott bérletek árát a tárgyhónapot követő hónap 15. napjáig megfizeti a Szolgáltató részére, a Szolgáltató 11747006-27264689 számú számlájára történő átutalással.
7. Szolgáltató kötelezettséget vállal arra, hogy az Önkormányzat által átadott online és papír alapú dokumentumokról másolatot, kivonatot nem készít, és a kezelésébe került személyes adatokra vonatkozó információt harmadik személy számára nem tesz hozzáférhetővé, és semmilyen más módon nem hozza harmadik személy tudomására, kivéve, ha erre jogszabály kötelezi, továbbá vállalja, hogy megfelelő adatbiztonsági intézkedéseket alkalmaz. Szolgáltatót a jelen szerződésben vagy az adatvédelmi jogszabályokban előírt kötelezettségei megszegésével okozott károk tekintetben kártérítési kötelezettség terheli.
8. A szerződő felek megállapodnak abban, hogy a jelen megállapodás mindkét fél általi aláírása napján lép hatályba. A megállapodást a felek határozatlan időre kötik.
9. Jelen megállapodást a felek bármelyike írásban mondhatja fel, a felmondó nyilatkozat másik féllel történő közlésének hónapja utolsó napjával.
10. A jelen megállapodásban nem szabályozott kérdésekben a hatályos jogszabályok, különösen a Polgári Törvénykönyvről szóló 2013. évi V. törvény, valamint a természetes személyeknek a személyes adatok kezelése tekintetében történő védelméről és az ilyen adatok szabad áramlásáról szóló Európai Parlament és a Tanács 2016/679. számú rendeletének rendelkezései alkalmazandók.
11. A felek a jelen megállapodást, mint akaratukkal mindenben megegyezőt elolvasás után jóváhagyólag aláírták.

**Szombathely, 2024. március „ ”.**

|  |  |  |
| --- | --- | --- |
| ………………………………………... | …………….…………………………. |  |
| **Dr. Nemény András** | **Szlávik Gábor** |  |
| **polgármester** | **ügyvezető** |  |
| **Önkormányzat képviselője** | **Szolgáltató képviselője** |  |
|  |  |  |

**A kötelezettségvállalást pénzügyileg ellenjegyezte:**

**…………..év………………………..hó……….nap**

**………………………………………………………..**

**Stéger Gábor osztályvezető**